Lyste ut fem stillinger på til sammen 66 prosent
Blant stillingene er en nattevaktjobb på 11,27 prosent. Vestby kommune leter etter fem nye fagarbeidere til en avlastningsenhet. Til sammen utgjør disse stillingene litt over 66 prosent.  Dette er noen eksempler på mange deltidsstillinger i Norge.  20 prosent jobber deltid En ny rapport viser at over 30.000 arbeidstagere hvert år ønsker å øke stillingsprosenten sin.  På oppdrag fra Arbeids- og inkluderingsdepartementet har Oslo Economics funnet at 20 prosent av alle arbeidstagere i Norge jobber deltid. – Det er uutholdelig i lengden å ha så mange små deltidsstillinger. Man må bli flinkere på å se driften under en større helhet og unngå disse stillingene, sier Christoffer Jensen.  Han er leder ved Fagforbundet i Vestby kommune.  Slike små stillinger er krevende for den ansatte, men Jensen mener det også får konsekvenser for helsehjelpen de skal gi. – De vil jo aldri kunne opparbeide seg tilstrekkelig kompetanse for å gjøre den best mulige jobben, sier Jensen.  Mest behov kveld og helg  Rådmann Sjur Authen i Vestby, forklarer at de små stillingsprosentene skyldes tjenestens behov og turnus med arbeid hver tredje helg. De aktuelle stillingene har en brukergruppene som er i barnehage og skole på dagtid. Derfor er det mest behov på kveld og i helgene. – Bemanning må justeres etter dette, og fokuset er å sikre forsvarlig drift og bærekraftige tjenester, sier Authen. Kommunen jobber kontinuerlig med å utvide til heltidsstillinger for de som ønsker det. De jobber også med å få plass flere stillinger med høyere prosent. – På dette tjenestestedet har for eksempel fire ansatte i deltid over de siste årene fått økt stillingsprosenter fra 20–30 til 50–90, sier Authen. Ansatte som jobber deltid, blir også prioritert til andre stillinger som de er kvalifisert til. – Sløser med folk og ressurser I fjor ble det innført nye lover som sier at heltid skal være normen. I tillegg fikk deltidsansatte fortrinnsrett til hele stillinger.  Denne lovendringen har bidratt til mer bevissthet rundt deltidsansatte, ifølge rapporten.  – Vi sløser med folk og ressurser når noen går ufrivillig deltid. Jeg mener at arbeidsgiverne må sørge for flere heltidsstillinger, sier arbeids- og inkluderingsminister Tonje Brenna.  Brenna erkjenner at det er utstrakt bruk av deltidsstillinger, spesielt innen helse og omsorg.  – Vårt mål er at heltid skal være utgangspunktet og at deltidsansettelse skal begrunnes, sier Brenna. Helsetjenesten i Norge mangler helsepersonell, både på sykehusene og i kommunene.  Behovet kommer bare til å øke, etter hvert som befolkningen blir eldre. En av løsningene som er foreslått, er å få flere faggrupper inn i helsetjenesten. Som helsefagarbeidere.  I en tidligere versjon av denne saken stod det under oppsummeringen i «kortversjonen» at arbeids- og inkluderingsminister Tonje Brenna mener det er «løsning» med ressurser å ha folk i deltidsstillinger. Det riktige er at Brenna mener det er «sløsing» mer ressursene. Feilen ble rettet 25.03.2024 kl. 13:56.
Vestby kommune søker fem nye fagarbeidere til en avlastningsenhet. Stillingene utgjør til sammen litt over 66 prosent Ifølge en ny rapport ønsker over 30.000 arbeidstagere å øke stillingsprosenten sin hvert år; 20 prosent av norske arbeidstagere jobber deltid Leder ved Fagforbundet i Vestby kommune, Christoffer Jensen, advarer om at små deltidsstillinger er utfordrende Arbeids- og inkluderingsminister Tonje Brenna mener det er sløsing med ressurser å ha folk i deltidsstillinger